2022 er rekordår for de danske hoteller, som aldrig tidligere har haft så mange overnatninger.

Selvom året endnu ikke er slut, viser det sig allerede at slå rekord - i hvert fald når det gælder overnatninger på hoteller og feriecentre. Både i Nordjylland og i resten af landet mærker man for alvor, at folk har lagt corona-epidemien bag sig. Selvom tallene for 2022 kun er opgjort frem til oktober, ligger antallet af overnatninger allerede højere end i 2019. - Det er det første år, vi rigtigt er tilbage. Der er nogle måneder, der har været ekstraordinært gode. Generelt har vores hotelår været fine, men der er ingen tvivl om, at 2022 har været godt, siger Nadia Bach, hotelchef for Hotel Scheelsminde. Som grafen ovenover viser, er rekordåret i 2019 i Nordjylland overhalet med 237.183 overnatninger. På Hotel Scheelsminde har sommerperioden traditionelt været sværest at tiltrække gæster i, men det har ikke været tilfældet i år. - Sommeren har gjort, at vi overgår 2019, og det er både grundet en masse arrangementer, der er vendt retur, og på grund af alle vores norske gæster, siger Nadia Bach, der også har lagt mærke til en ændret adfærd hos turisterne efter corona: - Folk har været dygtige til at bruge større midler end i 2019. Gæsterne har brugt flere penge, fordi man kan komme ud igen. Energikrisen æder af omsætning På landsplan er der til og med oktober, hvor efterårsferien lå, blevet registreret 15,9 millioner hotelovernatninger. Det er det højeste antal i statistikkens historie. Og det skaber også begejstring hos Dansk Erhverv. - Der er stor glæde på de danske hoteller over årets flotte resultat efter to hårde år under coronapandemien. Der er godt med feriegæster på hotellerne, og de forretningsrejsende og de professionelle møder og kongresser er vendt tilbage i stor stil, siger chefkonsulent Kirstine Tolstrup Nielsen, der dog også peger på et skår i glæden, nemlig de høje udgifter, som også har haft konsekvenser for flere nordjyske overnatningssteder . - De stigende omkostninger på energi og fødevarer taget en stor bid af omsætningen. Hotelbranchen har ansat rekordmange medarbejdere i år, men der har stadig manglet hænder rundt omkring, og det i en sådan grad, at nogle hoteller ikke har kunnet imødekomme al efterspørgsel, slutter hun.